Δ Ε Λ Τ Ι Ο Τ Υ Π Ο Υ

ΒΑΣΩ ΠΑΝΤΕΛΙΚΙΖΗ: ‘’ Απορρίφθηκε η αίτηση ασφαλιστικών μέτρων των εργαζομένων του ΔΗΡΑΣ. Τους καλούμε, έστω και τώρα, να δουν την αλήθεια και την πραγματικότητα και να εγκαταλείψουν την αδιαλλαξία’’

Η Πρόεδρος του ΔΗΡΑΣ κ.Β.Παντελίκιζη, με αφορμή τη σημερινή απόφαση της Δικαιοσύνης, έκανε την ακόλουθη δήλωση:

‘’Η Δικαιοσύνη, στην οποία είχαν προσφύγει οι εργαζόμενοι στο ΔΗΡΑΣ κατά της κίνησης της διοίκησης του Σταθμού να προστατεύσει και να διασφαλίσει τα περιουσιακά στοιχεία του σταθμού, εξέδωσε την απόφαση της.

Απέρριψε την αίτηση ασφαλιστικών μέτρων των εργαζομένων και δικαίωσε τη διοίκηση του ΔΗΡΑΣ.

Το τελευταίο που επιζητούμε είναι η εμπλοκή σε μια δικαστική αντιπαράθεση με τους εργαζόμενους και η διαιώνιση της.

Όσοι πιστεύουν ότι θα χρησιμοποιήσουν το ΔΗΡΑΣ ή τους εργαζόμενους για να φθείρουν τη δημοτική αρχή, δεν έχουν αντιληφθεί το μήνυμα της ψήφου των πολιτών και κυρίως το πόσο ηχηρό ήταν.

Καλούμε, έστω και τώρα τους εργαζόμενους, να εγκαταλείψουν την αδιαλλαξία και να αντιληφθούν ότι η πραγματικότητα και η ισχυρή εντολή των πολιτών προς τη δημοτική αρχή, επιβάλλουν την αλλαγή του μοντέλου λειτουργίας του ΔΗΡΑΣ, την μείωση του λειτουργικού του κόστους και την δημιουργία εσόδων ώστε να διασφαλιστεί η βιωσιμότητα του.

Θα επαναλάβω για μία ακόμα φορά ότι ισχύει στο ακέραιο η δέσμευση μας, ότι οι οφειλές προς τους εργαζόμενους θα εξοφληθούν μέχρι το τελευταίο ευρώ.’’